
2025 április 13–17. között lehetőségem nyílt részt venni egy ötnapos Erasmus+ BIP programon a szlovákiai Eperjesen (Prešov), amely szakmailag és élmények szempontjából is egy kiegyensúlyozott hetet jelentett.
A megérkezésünk után az első nap regisztrációval és hivatalos megnyitóval indult, majd egy ismerkedős bemutatkozás következett, ahol minden résztvevő röviden beszélt magáról és a tanulmányairól. Ez segített abban, hogy gyorsabban oldódjon a hangulat. A nap folytatásában egy neuromarketing workshopon vettünk részt, ahol betekintést kaptunk abba, hogyan befolyásolják az agyi folyamatok a fogyasztói döntéseket. A napot egy vezetett városnézés zárta, amely során megismerhettük Eperjes főbb nevezetességeit.
A második nap középpontjában a neuromarketing gyakorlati oldala állt: ellátogattunk a laborba, ahol különböző mérési módszereket és eszközöket mutattak be. Itt jobban láthatóvá vált, hogyan alkalmazzák a korábban tanult elméleti ismereteket a valóságban, és ez segített abban, hogy átfogóbb képet kapjunk a témáról.
A laborlátogatássak összekötve lehetőségünk volt kipróbálni egy szemmozgást követő szemüveget is, amely különösen érdekes és egyben szórakoztató élményt nyújtott. Ez az eszköz jól szemléltette, hogyan követhetők nyomon a vizuális figyelem mintázatai, és hogyan hasznosíthatók ezek az információk a marketingben.
A harmadik nap egy egész napos kirándulásból állt, ami lehetőséget adott arra, hogy kicsit kiszakadjunk a szakmai programból és kötetlenebb környezetben töltsünk időt egymással. 
A kirándulás során ellátogattunk egy whiskylepárlóba is, ahol a Nestville whiskyk készülnek. Itt részletes bemutatót kaptunk a gyártási folyamatról, valamint egy vezetett túra keretében bejárhattuk az üzemet, ami különleges betekintést nyújtott a whisky készítésének világába, ezt követően este közösen elmentünk szórakozni is, ami tovább erősítette a csapaton belüli kapcsolatokat.
A negyedik napon egy neuromenedzsment workshopon vettünk részt, ahol a vezetés és döntéshozatal pszichológiai hátterével foglalkoztunk.
Az utolsó nap az összegzésről és visszajelzésekről szólt, ahol átbeszéltük a hét tapasztalatait, majd egy záró esemény keretében lezártuk a programot.
A hivatalos programok mellett a hét során sok időt töltöttünk a város felfedezésével is: rengeteget sétáltunk Eperjes utcáin, ami lehetőséget adott arra, hogy közelebbről megismerjük a helyi hangulatot. Emellett a csoportunkkal ellátogattunk a Nagy-Tátrába is, ami az egyik legemlékezetesebb élmény volt, hiszen teljesen más környezetben, a természetben tölthettünk el időt. Ezáltal betekintést nyerhettünk a szlovák kultúrába, és több alkalommal beszélgethettünk helyi emberekkel is, ami még személyesebbé tette az élményt.
Összességében a program jól felépített volt, és sikerült egyensúlyt teremteni a szakmai tartalom és a közösségi élmények között. Amellett, hogy új ismereteket szereztünk, lehetőség nyílt arra is, hogy nemzetközi környezetben dolgozzunk együtt és új kapcsolatokat építsünk.

